Alueiden komitean lausunto aiheesta:Komission kolmas kertomus unionin kansalaisuuden toteutumisesta, jaKomission kertomus Euroopan parlamentille ja neuvostolle kunnallista äänioikeutta ja vaalikelpoisuutta koskevan direktiivin 94/80/EY soveltamisesta



Virallinen lehti nro C 073 , 26/03/2003 s. 0053 - 0057



Alueiden komitean lausunto aiheesta: - "Komission kolmas kertomus unionin kansalaisuuden toteutumisesta", ja - "Komission kertomus Euroopan parlamentille ja neuvostolle kunnallista äänioikeutta ja vaalikelpoisuutta koskevan direktiivin 94/80/EY soveltamisesta" (2003/C 73/14) ALUEIDEN KOMITEA, joka ottaa huomioon työvaliokuntansa 12. maaliskuuta 2002 Euroopan yhteisön perustamissopimuksen 265 artiklan viidennen kohdan nojalla tekemän päätöksen antaa "perustuslakiasiat ja eurooppalainen hallintotapa" -valiokunnan tehtäväksi laatia kyseisestä aiheesta lausunto, ottaa huomioon komission kolmannen kertomuksen unionin kansalaisuuden toteutumisesta (KOM(2001) 506 lopullinen) ja komission kertomuksen Euroopan parlamentille ja neuvostolle kunnallista äänioikeutta ja vaalikelpoisuutta koskevan direktiivin 94/80/EY soveltamisesta (KOM(2002) 260 lopullinen), ottaa huomioon Eurooppa-neuvoston Nizzassa 7. joulukuuta 2000 antaman Euroopan unionin perusoikeuskirjan, ottaa huomioon komission ehdotuksen direktiiviksi Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella (KOM(2001) 257 lopullinen), ottaa huomioon Euroopan parlamentin mietinnön komission kolmannesta kertomuksesta unionin kansalaisuuden toteutumisesta (C5-0656/2001), ottaa huomioon Euroopan parlamentin mietinnön ehdotuksesta direktiiviksi Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella (mietinnön viitenumero ei vielä saatavilla), ottaa huomioon 16. helmikuuta 2000 antamansa lausunnon aiheesta "Euroopan unionin perusoikeuskirjan laatimisprosessi" (CdR 327/1999 fin)(1) sekä 20. syyskuuta 2000 Euroopan unionin perusoikeuskirjasta antamansa päätöslauselman (CdR 140/2000 fin)(2) ja 13. joulukuuta 2000 Euroopan unionin perusoikeuskirjan hyväksymisestä antamansa päätöslauselman (CdR 381/2000 fin)(3), ottaa huomioon 13. maaliskuuta 2002 antamansa lausunnon ehdotuksesta Euroopan parlamentin ja neuvoston direktiiviksi Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella (CdR 287/2001 fin)(4), ottaa huomioon "perustuslakiasiat ja eurooppalainen hallintotapa" -valiokunnan 4. lokakuuta 2002 hyväksymän lausuntoluonnoksen (CdR 121/2002 rev.), esittelijä: Anthony Vesey (IRL, EA), Borderin aluevaltuutettu ja Cavanin kreivikunnanvaltuutettu, hyväksyi yksimielisesti 20. ja 21. marraskuuta 2002 pitämässään 47. täysistunnossa (21 päivän kokouksessa) seuraavan lausunnon. ALUEIDEN KOMITEAN KANTA 1. Yleistä Alueiden komitea 1.1. pitää tervetulleina komission kolmatta kertomusta unionin kansalaisuuden toteutumisesta ja komission kertomusta Euroopan parlamentille ja neuvostolle kunnallista äänioikeutta ja vaalikelpoisuutta koskevan direktiivin 94/80/EY soveltamisesta. 1.2. on samaa mieltä siitä, että kertomuksessa tulisi vuosien 1997, 1998 ja 1999 lisäksi käsitellä perusoikeuskirjaa ja komission tekemää direktiiviehdotusta Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella. 1.3. on samaa mieltä siitä, että unionin kansalaisuus täydentää jäsenvaltion kansalaisuutta sitä kuitenkaan korvaamatta ja että unionin kansalaisuuden voi saada ainoastaan jäsenvaltion kansalaisuuden perusteella. 1.4. korostaa, että Euroopan kansalaisuus on keskeinen osa erityisesti Eurooppa-valmistelukunnassa parhaillaan käytävää keskustelua Euroopan tulevaisuudesta, kuten Laekenin julistuksessa todettiin. 1.5. on tyytyväinen, että on perustettu yhteisön monivuotinen toimintaohjelma (Daphne-ohjelma), jonka tarkoituksena on torjua lapsiin, nuoriin ja naisiin kohdistuvaa väkivaltaa. Paikallis- ja alueviranomaisten osallistumisella Daphne-ohjelmaan varmistetaan, että ohjelma auttaa eniten vaaralle alttiita henkilöitä. 2. Liikkumisvapaus 2.1. pitää ehdotettua direktiiviä tervetulleena unionin kansalaisuutta edistävänä panoksena. 2.2. kehottaa komissiota puuttumaan direktiivissä vielä ratkaisemattomiin kansalaisten oikeuksia koskeviin kysymyksiin, jotka esitellään yksityiskohtaisesti tämän lausunnon suosituksissa. 2.3. on tyytyväinen siihen, että direktiivin voimaansaattava lainsäädäntö on saatu jäsenvaltioissa valmiiksi, ja jakaa komission huolen jäsenyysvelvoitteiden noudattamatta jättämistä koskevien menettelyjen pitkittymisestä, jolla on seurausvaikutuksia unionin kansalaisiin. 2.4. edellyttää, että kun tulevaisuudessa syntyy ongelmia, ne pyritään kaikin voimin ratkaisemaan mahdollisimman nopeasti, jotta jäsenvaltioissa asuvien muiden EU-maiden kansalaisten oikeuksia ei loukata. 2.5. on samaa mieltä komission kanssa siitä, että kansalaisille olisi tiedotettava nykyistä paremmin vapaata liikkuvuutta koskevista oikeuksista. 2.6. kannattaa Euroopan parlamentin ja neuvoston 25. kesäkuuta 2001 antamia suosituksia opiskelijoiden, koulutuksessa olevien, nuorten vapaaehtoisten, opettajien ja kouluttajien liikkuvuudesta Euroopan yhteisössä sekä 14. joulukuuta 2000 annettua neuvoston päätöslauselmaa liikkuvuutta koskevasta toimintasuunnitelmasta. 2.7. kehottaa Euroopan parlamenttia ja neuvostoa kannustamaan, helpottamaan ja tukemaan liikkuvuutta koulutuksen ja tutkimuksen aloilla sekä poistamaan mahdollisimman nopeasti jäljellä olevat liikkuvuuden esteet ja etenkin ne, jotka haittaavat koulutuksesta annettujen asiakirjojen sekä tutkintotodistusten hyväksymistä. 2.8. kannattaa jäsenvaltioille osoitettua kehotusta ottaa käyttöön strategioita maiden rajat ylittävän liikkuvuuden sisällyttämiseksi kansallisiin toimintalinjoihin, joita sovelletaan suosituksessa tarkoitettuihin ryhmiin. 3. Konsuliviranomaisten antama suoja 3.1. pitää tervetulleena, että käytännössä kaikki jäsenvaltiot ovat toteuttaneet toimia varmistaakseen, että ne unionin kansalaiset, joiden jäsenvaltiolla ei ole edustusta kolmannessa maassa, saavat diplomaatti- ja konsuliedustustoilta asianmukaista suojelua ja tukea. 3.2. kehottaa kaikkia jäsenvaltiota sisällyttämään viipymättä sisäisiin oikeusjärjestelmiinsä päätöksen täytäntöönpanotoimenpiteistä, jotka konsuliviranomaisten on toteutettava, sekä päätöksen 96/409/YUTP tilapäisen matkustusasiakirjan myöntämissäännöistä, etenkin koska kyseessä on unionin perusoikeuskirjan mukaan perusoikeus. 4. Vetoomusoikeus ja Euroopan oikeusasiamies 4.1. huomauttaa, että tässä lausunnossa käsiteltyjen kahden kertomuksen päätelmien mukaan unionin kansalaiset eivät ole tietoisia oikeuksistaan eivätkä unionin ja sen toimielinten valtuuksista. Tämä tietämyksen puute, joka johtuu viestintäongelmista ja siitä, ettei saatavilla oleva merkityksellinen tieto tavoita EU:n kansalaisia, on syy siihen, että suurta osaa Euroopan parlamentille osoitetuista vetoomuksista ja oikeusasiamiehelle tehdyistä kanteluista ei oteta käsittelyyn. Tällaisia seikkoja käsitellään tässä lausunnossa. 5. Tiedotus ja viestintä 5.1. korostaa tarvetta edistää EU:n kansalaisuutta koulutustoimien puitteissa alimmilta koulutustasoilta lähtien. 5.2. pitää komission uutta tiedonantoa EU:n tiedotus- ja viestintästrategiasta(5) tervetulleena ja toistaa, että EU:n laajuisiin viestintä- ja tiedotusstrategioihin on edelleen panostettava, jotta lisätään kansalaisten tietämystä heidän oikeuksistaan ja erityisesti EU:n kansalaisuudesta. Vastuun EU:ta koskevasta tiedotuksesta ja unionia koskevien harhakäsitysten leviämisen estämisestä tulisi jakautua paikallis-, alue-, keskus- ja EU:n hallinnolle. 6. Äänioikeus ja vaalikelpoisuus kunnallisvaaleissa 6.1. painottaa, että kaikkien jäsenvaltioiden tulee osallistua tietojen keräämiseen, jotta tilanne koko unionin alueella voidaan arvioida, ja ellei paikallis- ja aluetasoja ole kutsuttu mukaan tähän prosessiin, pahoittelee tätä. 6.2. on tyytyväinen kertomuksessa esitettyihin tuloksiin, joiden mukaan kansalliset voimaansaattamistoimet on saatettu päätökseen kaikissa jäsenvaltioissa, mutta kehottaa kutsumaan AK:n mukaan seuraavien voimaansaattamista koskevien raporttien laatimiseen. 6.3. pitää myönteisenä, että arvioidessaan, olivatko kansalliset voimaansaattamistoimet direktiivin mukaisia, komissio totesi jäsenvaltioiden lainsäädännön olevan laadultaan tyydyttävää ja toimien direktiivin vaatimusten mukaisia. AK kehottaa pyrkimään pikaiseen ratkaisuun tapauksissa, joissa voimaansaattamissäännöksissä on ollut virheitä, ja kertomaan asiaankuuluvista yksityiskohdista muille jäsenvaltioille niiden valistamiseksi ja opastamiseksi. 6.4. kannattaa direktiivin periaatteita: vaalilainsäädäntöä ei pyritä yhdenmukaistamaan, kansalaisuutta koskeva vaatimus poistetaan, osallistumisvapaus sekä äänioikeus ja vaalikelpoisuus myönnetään samoin edellytyksin kuin asuinvaltion kansalaisille. 6.5. katsoo komission tavoin, että arvion direktiivin asianmukaisesta täytäntöönpanosta on perustuttava tiedottamisella saavutettuihin käytännön tuloksiin ja niiden seurauksiin eli siihen, miten tiedottaminen on vaikuttanut unionin kansalaisten osallistumisaktiivisuuteen kunnallisvaaleissa. 6.6. ilmaisee tyytyväisyytensä siihen, että vaaleissa on ollut ehdokkaina muiden EU-maiden kansalaisia ja heitä on myös valittu edustajiksi. 6.7. katsoo, että muiden EU-maiden kansalaisten tiedonsaannin puutteellisuus on vain yksi alhaisen osallistumisasteen syistä. Siksi olisi tutkittava myös muita tekijöitä, kuten vaalipäivää, äänestyspaikkojen aukioloaikoja ja äänestyspaikalla tapahtuvalle äänestämiselle vaihtoehtoisia äänestystapoja. 6.8. on tyytyväinen siihen, ettei äänestäjäkunnan kasvusta ole aiheutunut jäsenvaltioille erityisiä ongelmia. 7. Alueiden komitean suositukset Alueiden komitea Vapaa liikkuvuus 7.1. suosittaa, että I luvun 4 artiklan sanamuotoa muutetaan perusoikeuskirjan mukaisesti niin, ettei luettelo ole tyhjentävä: "Jäsenvaltioiden on pantava tämän direktiivin säännökset täytäntöön ilman sellaisiin seikkoihin kuin sukupuoleen, rotuun, ihonväriin, etniseen tai yhteiskunnalliseen alkuperään, - -." 7.2. suosittaa, että perheenjäsenen määritelmä kattaa direktiiviehdotuksen 2 artiklan 2 kohdan b alakohdassa myös avopuolisot, mikäli nämä kotijäsenvaltiossa rinnastetaan aviopareihin. 7.3. ehdottaa, että direktiivin säännöksiä täsmennetään pedofilian, perheväkivallan tai jalkapallohuliganismin kaltaisista rikoksista tuomittujen vapaan liikkuvuuden ja oleskeluoikeuden rajoittamiseksi. VI luvussa säädetään, että lähtövaltion on ilmoitettava vastaanottavalle jäsenvaltiolle yhteiskunnalle vaarallisista henkilöistä. Tällaisissa tapauksissa ei tulisi myöskään soveltaa 6 artiklan 5 kohdan vaatimusta ilmoittaa oleskelusta kahden viikon kuluessa, vaan henkilöiden tulisi ilmoittautua heti saavuttuaan vastaanottavaan jäsenvaltioon. 7.4. toivoo, että jäsenvaltiot voisivat soveltaa unionin ulkopuolisten maiden kansalaisten leskiksi jääneitä, asumuserossa asuvia tai eronneita puolisoita, jotka eivät ole unionin kansalaisia, koskevia 12 ja 13 artiklaa oman harkintansa mukaan ja nykyistä joustavammin. AK katsoo, että ehdotus nykymuodossaan (7 artiklan 1 kohdan b alakohta) on syrjivä varallisuuden perusteella. Lisäksi jäsenvaltioiden tulisi päättää muista huomioon otettavista tekijöistä, joita ovat (1) vastaanottavassa jäsenvaltiossa oleskelun kesto, (2) puolisosta riippuvuuden kesto, (3) perheen hajoamisen vaikutus muihin perheenjäseniin (esim. perheen opiskelijoihin) ja (4) perhe-elämälle koituva häiriö. Komitea toivoo, että unionin ulkopuolisten maiden kansalaisten itsenäistä oleskelulupaa koskevat säännökset yhdenmukaistetaan perheiden yhdistämisoikeutta koskevan ehdotuksen säännösten kanssa tapauksissa, joissa unionin kansalainen kuolee tai hänestä erotaan. Itsenäinen oleskelulupa on taattava vain erityisen painavien asianhaarojen vallitessa. Lisäksi jäsenvaltiot voivat oman harkintansa mukaisesti myöntää itsenäisiä oleskelulupia. 7.5. ehdottaa, että neljän vuoden yhtäjaksoinen oleskelu, joka antaa muun EU-maan kansalaiselle oikeuden pysyvään oleskelulupaan, tulisi määrittää selvästi, eikä siihen tulisi sisällyttää jaksoja, joita kansalainen viettää vankilassa rikostuomion perusteella. Perusoikeuskirja 7.6. kehottaa jäsenvaltioita noudattamaan perusoikeuskirjassa asetettuja tavoitteita ja toistaa jälleen vaatimuksensa, että perusoikeuskirja tulisi sisällyttää virallisesti EU:n uuteen perussopimukseen. 7.7. ehdottaa, että Euroopan unioni ja jäsenvaltiot toteuttavat soveltuvia toimia, jotta perusoikeuskirja ja sitä selittävä muistio ovat helposti ja maksutta jokaisen kansalaisen saatavilla. EU:n kansalaisuus 7.8. ehdottaa, että unionin kansalaisten tietoisuuden lisäämiseksi heidän oikeuksistaan sekä unionin ja sen toimielinten valtuuksista harkittaisiin seuraavia toimia: - Järjestetään televisioituja tiedotuskampanjoita. - Liitetään kaikkien Euroopan unionin rahoittamien hankkeiden tienvarsitauluihin sanat "Euroopan unioni - tunne oikeutesi" sekä Europe Direct -puhelinpalvelun numero. - Jaetaan valistusmateriaalia kouluissa ja muissa opetuslaitoksissa, valtiollisissa, alueellisissa ja paikallisissa toimielimissä, sairaaloissa jne. - Järjestetään innovatiivisia markkinointikampanjoita (logo postileimoissa, Europe Direct -palvelun puhelinnumero). - Yksityiskohdista kerrotaan verkkosivuilla ja Europe Direct -puhelinpalvelussa. 7.9. ehdottaa, että passeja myöntäessään jäsenvaltiot liittävät niihin Europe Direct -palvelun yhteystiedot. 7.10. esittää, että AK kutsutaan osallistumaan tuleviin kunnallisvaaleista kertoviin tiedotuskampanjoihin EU:n kansalaisten oikeuksien edistämiseksi ja että komitean roolia komission tiedotus- ja viestintäpolitiikassa vahvistetaan. Komission ja AK:n välisen yhteistyöpöytäkirjan perusteella voidaan löytää tapa tehdä yhteistyötä kansalaisviestinnän kehittämiseksi. 7.11. suosittaa, että komissio asettaa työryhmän, johon kuuluu AK:n edustajia, tutkimaan, miten EU:n kansalaisuuden käsitettä tehdään tunnetuksi jäsenvaltioissa valtio-, alue- ja paikallistasoilla, ja laatimaan strategisia suuntaviivoja siitä, miten käsitettä voitaisiin levittää paremmin. Äänioikeus ja vaalikelpoisuus kunnallisvaaleissa 7.12. katsoo, että materiaalin, jota vastaanottava jäsenvaltio lähettää muiden EU-maiden äänioikeutetuille kansalaisille tiedottaakseen heille äänioikeudesta, tulisi olla laadittu yhteisön virallisilla kielillä, mikäli se on taloudellisesti tarkoituksenmukaista. Lisäksi kaikkeen viralliseen kirjeenvaihtoon muiden EU-maiden kansalaisten kanssa tulisi liittää yksityiskohtaiset yhteysnumerot, joista kansalaiset saavat tietoa äänioikeudestaan. 7.13. suosittaa, että kunnallisvaaleissa jatketaan sähköistä äänestystä koskevia kokeiluja. 7.14. ehdottaa, että mikäli vaaliluetteloja laaditaan, kootaan äänioikeutetuista muiden EU-maiden kansalaisista ja valtion omista kansalaisista yksi rekisteri sekä asiaankuuluvat liitteet käytettäviksi kaikentyyppisissä vaaleissa. Muiden EU-maiden kansalaiset merkittäisiin erityisellä merkinnällä, kirjaimella tai muulla jäsenvaltion päättämällä symbolilla, joka ilmaisee, missä vaaleissa kullakin henkilöllä on äänioikeus. Tämä helpottaisi tilastojen keräämistä muiden EU-maiden kansalaisten rekisteröitymisestä vaaliluetteloon vaarantamatta yksityisyyden suojaa. 7.15. ehdottaa, että valtio-, alue- ja paikallistason viranomaisia kehotetaan toimimaan aktiivisemmin yksilöitäessä kirjoittautumismenettelyjä ja äänioikeuksia sekä tiedotettaessa niistä ulkomaalaisille. 7.16. suosittaa, että jäsenvaltiot, joissa rekisteröiminen ei ole automaattista, antavat tarvittaessa säännöksen, jolla helpotetaan vaaliluetteloon ilmoittautumista ja siihen rekisteröitymistä, mikäli ilmoittautuja on jäänyt merkitsemättä alkuperäiseen vaaliluetteloon. Kukin jäsenvaltio päättää itse sopivimmiksi katsomistaan säännöksistä. 7.17. suosittaa, että jäsenvaltiot avustavat vanhuksia, vammaisia, opiskelijoita, työntekijöitä ja niitä, jotka eivät kykene käyttämään äänioikeuttaan heille osoitetulla äänestyspaikalla vaalipäivänä, tarjoamalla heille muita äänestyskeinoja. 7.18. suosittaa, että tätä kehitellään ensisijaisena toimena, sillä 2003 on Euroopan vammaisten teemavuosi. 7.19. katsoo, että poikkeusmekanismi on erityisen tärkeä EU:n ehdotettua laajentumista silmällä pitäen. 7.20. suosittaa, että kun seuraava ehdokasvaltioiden ryhmä on liittynyt unioniin ja saattanut omassa lainsäädännössään voimaan direktiivin ja soveltanut sitä kunnallisvaaleissa, direktiivin 94/80/EY soveltamisesta kootaan uusi kertomus. Tämä toinen kertomus olisi hyödyllinen arvioitaessa kehityssuuntauksia maiden unioniin liittymisen jälkeen. 7.21. katsoo, että kyselylomakkeen lisäksi tulisi asettaa riippumaton työryhmä selvittämään, mitä toimia jäsenvaltioissa toteutetaan muiden EU-maiden kansalaisten vaaliluetteloon rekisteröitymisen ja äänestysvilkkauden lisäämiseksi. Komission kanssa tehdyn yhteistyöpöytäkirjan hengen mukaisesti AK tulisi kutsua osallistumaan kertomuksen laadinnan kaikkiin vaiheisiin sekä työryhmään. Bryssel 21. marraskuuta 2002. Alueiden komitean puheenjohtaja Albert Bore (1) EYVL C 156, 6.6.2000, s. 1. (2) EYVL C 22, 24.1.2001, s. 1. (3) EYVL C 144, 16.5.2001, s. 42. (4) EYVL C 192, 12.8.2002, s. 17. (5) KOM(2002) 350 lopullinen.